ANC in Gauteng sê e-tol ‘werk nie’Argieffoto. David Makhura, die ANC se voorsitter in Gauteng en dié provinsie se premier, het Donderdag meer duidelikheid oor die party se siening oor e-tol verskaf. Volgens Tasneem Motara, woordvoerder van die ANC in Gauteng, het Makhura gesê e-tol is nie deel van die toekoms van Gauteng nie en ŉ ander oplossing moet gevind word om die padnetwerk in die provinsie in stand te hou en uit te brei. Makhura het die uitlatings Donderdag gemaak teenoor ANC-lede en ondersteuners buite die Germiston-burgersentrum ná ŉ mislukte mosie van wantroue teen Mzwandile Masina, burgemeester van Ekurhuleni. Motara het gesê vrae oor die ANC in Gauteng se besluit om e-tol te skrap het opgeduik ná Tito Mboweni, minister van finansies, se mediumtermynbegrotingsrede. “Die ANC in Gauteng se 13de provinsiale konferensie het ooreengekom dat die e-tol-stelsel geskrap moet word in Gauteng en het vir Makhura die mandaat gegee om met pres. Cyril Ramaphosa en die nasionale regering te skakel om die ooreenkoms te bespoedig,” het Motara gesê. “Laat daar nie verwarring hieroor wees nie, dit is nie deel van die toekoms van die provinsie nie. Ons sal moet uitwerk hoe ons vir die paaie gaan betaal, maar nie deur e-tol nie.”